Opinjoni tal-Kummissjoni skond l-Artikolu 251 (2) it-tielet subparagrafu, punt (c) tat-Trattat tal-KE, dwar l-emendi tal-Parlament Ewropew għall-Pożizzjoni Komuni tal-Kunsill dwar il-proposta għal direttiva tal-Parlament ewropew u tal-Kunsill li tistabilixxi infrastruttura għall-informazzjoni dwar it-territorju fil-Komunità Ewropea (INSPIRE) jemenda l-proposta tal-Kummissjoni b’mod konformi ma’ l-Artikolu 250(2) tat-Trattat KE /* KUMM/2006/0484 finali - COD 2004/0175 */





[pic] | KUMMISSJONI TAL-KOMUNITAJIET EWROPEJ | Brussel 13.9.2006 KUMM(2006) 484 finali 2004/0175 (COD) OPINJONI TAL-KUMMISSJONI skond l-Artikolu 251 (2) it-tielet subparagrafu, punt (c) tat-Trattat tal-KE, dwar l-emendi tal-Parlament Ewropew għall-Pożizzjoni Komuni tal-Kunsill dwar il-proposta għal DIRETTIVA TAL-PARLAMENT EWROPEW U TAL-KUNSILL li tistabilixxi infrastruttura għall-informazzjoni dwar it-territorju fil-Komunità Ewropea (INSPIRE) JEMENDA L-PROPOSTA TAL-KUMMISSJONI b’mod konformi ma’ l-Artikolu 250(2) tat-Trattat KE 2004/0175 (COD) OPINJONI TAL-KUMMISSJONI skond l-Artikolu 251 (2) it-tielet subparagrafu, punt (c) tat-Trattat tal-KE, dwar l-emendi tal-Parlament Ewropew għall-Pożizzjoni Komuni tal-Kunsill dwar il-proposta għal DIRETTIVA TAL-PARLAMENT EWROPEW U TAL-KUNSILL li tistabilixxi infrastruttura għall-informazzjoni dwar it-territorju fil-Komunità Ewropea (INSPIRE) 1. SFOND IL-PROĊEDURA Il-proposta COM (2004) 516 finali intbagħtet lill-Parlament Ewropew u lill-Kunsill skond il-proċedura tal-kodeċiżjoni prevista fl-Artikolu 175 (1) tat-Trattat tal-Komunità Ewropea. Il-Kumitat Ekonomiku u Soċjali Ewropew ta l-opinjoni tiegħu fid-9 ta' Frar 2005. Il-Kumitat tar-Reġjuni ma tax l-opinjoni tiegħu. Il-Parlament Ewropew ta l-opinjoni tiegħu fl-ewwel qari fis-7 ta' Ġunju 2005. Wara l-opinjoni tal-Parlament Ewropew u skond l-Artikolu 251(2) tat-Trattat tal-KE, il-Kunsill adotta l-Pożizzjoni Komuni formalment fit-23 ta' Jannar 2006. Il-Komunikazzjoni tal-Kummissjoni dwar il-Pożizzjoni Komuni ġiet adottata fl-10 ta' Frar 2006 u l-Parlament Ewropew adotta l-pożizzjoni tiegħu fit-tieni qari fit-13 ta' Ġunju 2006. L-GĦAN TAL-PROPOSTA TAL-KUMMISSJONI L-għan ġenerali tal-proposta huwa t-titjib fil-mod ta' kif l-informazzjoni dwar it-territorju miżmuma mill-awtoritajiet pubbliċi tappoġġja lill-politika ambjentali, billi ttejjeb l-armonizzazzjoni ta’ l-informazzjoni dwar it-territorju u l-interoperabilità tas-servizzi tat-territorju u l-iżgurar ta' iktar qsim ta' l-informazzjoni bejn l-awtoritajiet pubbliċi u l-aċċess onlajn mill-pubbliku. It-tip ta' informazzjoni dwar it-territorju kopert huwa speċifikat fit-tliet annessi tal-proposta. Id-direttiva proposta tkun teħtieġ li l-Istati Membri jieħdu l-miżuri li ġejjin: - jippermettu li wieħed ifittex l-informazzjoni dwar it-territorju, jaraha u jkollu aċċess għaliha minn portal ta' l-Internet uniku. - li l-gruppi ta’ l-informazzjoni dwar it-territorju u s-servizzi tagħhom isiru interoperabbli (jiġifieri teknikament kompatibbli) skond ir-regoli ta' implimentazzjoni adottati bil-proċedura tal-kumitat - jipproduċu katalgi dwar id-dejta miżmuma mill-awtoritajiet pubbliċi tagħhom, li fihom “ metadata ” li tipprovdi ċerti tipi ta' informazzjoni dwar id-dejta - li l-informazzjoni dwar it-territorju ssir disponibbli għall-pubbliku - ineħħu l-ostakli fil-qsim ta’ l-informazzjoni dwar it-territorju bejn l-awtoritajiet pubbliċi 2. KUMMENTI TAL-KUMMISSJONI 2.1. Ġenerali Fit-13 ta' Ġunju 2006, il-Parlament Ewropew adotta s-36 emenda li tressqu. Mis-36 emenda adottata, il-Kummissjoni tista' taċċetta 30 emendi bis-sħiħ, 2 emendi parzjalment u 3 emendi oħra fil-prinċipju. Waħda mill-emendi addottati ma kinetx aċċettabbli għall-Kummissjoni. 2.2. Kummenti Dettaljati 2.2.1. Emendi aċċettati bis-sħiħ Diversi mill-emendi proposti għandhom x’jaqsmu mat-tħassib imressaq mill-Kummissjoni fil-Komunikazzjoni tagħha dwar il-Pożizzjoni Komuni. Speċjalment, l-emendi 13, 14 għandhom l-għan li jevitaw proċeduri kkumplikati biex jiġu adottati r-regoli implimentattivi dwar l-interoperabilità li għandhom jiġu adottati mill-komitoloġija, u li jassiguraw li dawn ir-regoli jidħlu fis-seħħ b’mod uniformi fl-Istati Membri kollha. L-emendi 18, 19, 20, 22 jerġgħu jdaħħlu l-intenzjoni oriġinali tal-proposta tal-Kummisjoni dwar l-aċċess pubbliku għall-informazzjoni. Bl-istess mod, l-emendi 23, 25, 26, 27 jerġgħu jdaħħlu l-intenzjoni oriġinali tal-proposta tal-Kummissjoni dwar il-qsim ta’ l-informazzjoni bejn l-awtoritajiet pubbliċi. L-emendi 1, 2, 3, 5, 6, 7, jagħmlu tibdil li jikkorrispondi mal-premessi fir-rigward ta’ dawn il-kwistjonijiet prinċipali. L-emenda 9 hija neċessarja biex ikun hemm konsistenza ma’ l-emendi 19 u 20. L-emendi 10, 11, 16, 17, 30, 31 kompletament jew parzjalment, jerġgħu jdaħħlu l-intenzjoni tal-proposta oriġinali dwar aspetti li huma inqas importanti. L-emendi 28, 29 jipprovdu kjarifiki dwar l-istrutturi ta’ koordinazzjoni fl-Istati Membri. L-emendi 32, 33, 34, 35 għandhom l-effett li jaċċelleraw l-iskeda għall-adozzjoni tar-regoli implimentattivi għal żewġ temi dwar it-territorju, waqt li l-emenda 36 tkabbar kemmxejn l-għan li jkun hemm informazzjoni b’tema oħra. Għall-Kummissjoni, dawn huma kollha aċċettabbli bis-sħiħ. 2.2.2. Emendi Aċċettati Parzjalment L-emenda 24 għandha l-għan li tassigura li l-prattiċi tal-ħlas u ta’ liċenzjament użati minn entitajiet pubbliċi li jipprovdu l-informazzjoni, jsiru kompattibli ma’ l-obbligu ġenerali li jaqsmu l-informazzjoni, waqt li jillimitaw il-livell ta' ħlasijiet li jistgħu jiġu applikati. Din l-emenda tindirizza t-tħassib tal-Kummissjoni dwar il-Pożizzjoni Komuni għax l-qsim ta’ l-informazzjoni bejn awtoritajiet pubbliċi huwa għan ewlieni tad-Direttiva. Madankollu, il-limitu fuq il-livell tal-ħlasijiet mhux miktub sew għax jirreferi għal dokumenti u xorta mhux se jkun neċessarjament approprjat fiċ-ċirkostanzi kollha. L-emenda 4 temenda l-premessa li tikkorispondi u hija parzjalment aċċettabbli għall-istess raġunijiet. 2.2.3. Emendi aċċettati fil-Prinċipju L-emenda 8 temenda l-premessa li tikkorrispondi ma’ l-emendi 28 u 29, u hija aċċettabbli soġġetta għal kjarifika ta' l-abbozz biex tkun assigurata konsistenza bis-sħiħ ma’ l-emendi 28 u 29. L-emenda 12 għandha l-għan li terġa’ ddaħħal il-proposta tal-Kummissjoni dwar iż-żmien magħżul biex tinħoloq metadata , u hija aċċettabbli fil-prinċipju, fuq il-bażi li ż-żmien magħżul huwa konformi mal-proposta oriġinali. L-emenda 21 għandha l-għan li terġa’ ddaħħal l-intenzjoni tal-proposta tal-Kummissjoni li tagħti aċċess lill-pubbliku li jara l-informazzjoni b’xejn, u għalhekk hija wkoll aċċettabbli fil-prinċipju. Madankollu hemm xi tipi ta’ dejta, bħall-dejta meteoroloġika, fejn jista’ ma jkunx jaqbel finanzjarjament jew ma jkunx raġonevoli għal dawk li jipprovdu l-informazzjoni li d-dejta jagħmluha disponibbli b’xejn għax tkun voluminuża wisq u/jew tkun ta’ interess biss għal perjodu limitat ħafna ta’ żmien. Il-kliem preċiż ta’ dan il-paragrafu għandu jirrifletti każi bħal dawn. 2.2.4. Emendi Mhux Aċċettati L-emenda 15 hija dwar il-parteċipazzjoni tal-partijiet interessati f’diskussjonijiet preparatorji għall-adozzjoni ta' regoli implimentattivi, u mhijiex aċċettabbli għax tħassar kjarifika siewja li tinsab fit-test tal-Kunsill. 2.3 Proposta emendata Skond l-Artikolu 250(2) tat-Trattat tal-KE, il-Kummissjoni temenda l-proposta tagħha kif stipulat hawn fuq.